Dan Voiculescu, 5 ani cu executare, nu-i așa că sună tare?

Dan Voiculescu, 5 ani cu executare, nu-i așa că sună tare?

Dar 10 ani, cum sună? Atâția au trecut de când Voiculescu (nu-i mai zic Varanul,căci a ajuns o vorbă de alint) a făcut manevra de zeci de milioane de euro cu Institutul de Cercetări Alimentare, pe care instanța a considerat-o, în fine, penală. În tot acest timp, Voiculescu a probat trecutul sau hocheistic patinând cu piruete pe tribunalele din România, băgându-se și scoțându-se din Parlament mai repede decât scria note informative la Securitate. E greu de presupus că nu va trage de timp cu același talent și de-acum înainte, la apeluri, recursuri și chichițe avocățești.

Deci, vreo 12 ani,Voiculescu se va fi bucurat de roadele afacerii ICA. Apoi se apropie de 70 de ani. Și, la 70 de ani, ce pușcărie să mai facă? Câteva luni, ca Adrian Năstase?

Și dacă o face,care-i problema? Tot dl. Năstase a vaccinat clasa politică de sindromul pușcarie: intri vara, ții cursuri pentru colegii deținuți, o cură de slăbire sau dimpotrivă, mai meditezi mai scrii pe blog și de Anul Nou ești acasă. Va fi ca și cum prof.univ. dr. Dan Voiculescu și-ar lua un an sabatic.

Una peste alta, calculând rentabilitatea totală, dl.Voiculescu iese în câștig cu vârf și îndesat. Iar Justiția rămâne nu cu ochii în soare, că îi are legați, dar cu o temă de meditație: câtă vreme factorul timp îi va mai duce în derizoriu sentințele?

Un singur lucru poate fi cu adevărat important în acest caz clasicizat, dacă nu clasat: 1 miliard de euro, confiscare din averea proprie a marelui biznismen Voiculescu, întemeietorul de dinastie, ar începe să aducă a ceva numit dreptate.